Papersnake/gushiwen huggingface dataset:
居厚弟和七十四吟再赋
刘克庄（宋代）

列城若个是张巡，拊髀方思志义臣。
怀印绶亡多委郡，援鍪弧死更无人。
肆鸡竿赦还迁客，出褭蹄金聚散民。
待得玄冥解严了，东皇太乙又行春。
锦帆泾
屈大均（明代）

锦帆泾水碧涟漪，往日夷光作水嬉。留得娟娟亡国月，美人千载学蛾眉。
和缉熙示弟之作示诸生
罗伦（明代）

寒饿添疏懒，轻肥误俊英。人心争水火，造物剧孩婴。

自在閒中睡，仓皇纸上名。分明眼前事，聊复醉还醒。
踏灾行
宋永清（清代）

自夏徂秋兮，旱魃为殃。泉涸烟生兮，海沸如汤。五谷已萎兮，不生商羊。

桑林输诚兮，四野张皇。终日劳劳兮，步祷上方。携老扶幼兮，百里相将。

层峦共望兮，风伯无良。浩浩皇天兮，不我之伤。连年抗旱兮，民何所藏。

哀哀穷黎兮，家无稻粮。务穑劝分兮，犹藉官仓。乞籴邻邑兮，幸歌太康。

荒政十二兮，务去欃枪。实余凉德致此兮，敢怨彼苍。
坐段桥
徐倬（明代）

寒虫暖出游，我亦负暄至。缓足沿河堤，十步九回憩。

黄叶树如妆，秋山云愈媚。游鱼聚空潭，归骑骋逸辔。

群类各有依，孤客心何寄。怅焉成独坐，石梁对空翠。
和昌英簿叔求潘墨
杨万里（宋代）

颇怯冥搜恼藏神，却瘞思砚学元实。
墨家何以得公重，诗债又来欺我贫。
镜面松身纷楚楚，金举笏样本陈陈。
嬾边此宝端无用，送似草玄扬子云。
山中谣
曹勋（宋代）

山中之乐何由说，知者不言言者拙。
红尘飞尽散松风，独酌寒泉弄明月。
宿海会禅院
沈钦韩（清代）

诸天香云曣㬈，虚堂僧定镫火昏。徒歌杳杳发孤榜，青磷焰焰归荒村。

鸦翻人影戛林樾，鼠窥佛座铿瓶盆。月斜磨镰界屋角，雨足滴乳沿松根。

壁间龙象吐光采，牙须磔裂惊心魂。颇疑石幢幡影飐，散花一捻长叉痕。

纻衣感秋觉痒𤶬，炉香达曙犹温黁。吟虫孤迥梦境切，法鼓阗溢潮音奔。

绳床一宿亦前定，方寸暂息波流浑。眼中宗雷皆俊侣，团坐相共无生论。

各萦俗累不可驻，何时结社开云门。扁舟江涨垂柳碍，芒鞋径滑丛篁扪。

袈裟香染应满袖，刹竿回望迷朝暾。
自桃川至辰州绝句四十有二 其三十三
赵蕃（宋代）

山禽嘲哳意都迷，滑滑仍愁叫竹鸡。侧帽历听如有感，数声何处啭黄鹂。
由空谷至中峰
张进（清代）

出谷山路转，松深馀落晖。隔林闻语响，始知人采薇。

归鸟引前路，涧花点客衣。倚筇憩梵宇，钟鸣自掩扉。
地仙
徐积（宋代）

瑶台紫府都归梦，碧洞红尘总是家。蓬岛有时来问信，桃源无处不开花。
梁秘阁挽诗 其二
林希逸（宋代）

白头姓字紫蓬仙，三径还公得乐全。八九十翁健如虎，等閒一乐妙于蝉。

何年重见风前树，此夜愁看月上弦。义合吊庐寒阻我，须携斗酒到冈边。
初发嘉州
苏洵（宋代）

家托舟航千里速，心期京国十年还。
乌牛山下水如箭。忽失峨眉枕席间。
梦听司马长卿鼓琴
谷氏（明代）

梦中形影自沉沉，恍到临邛秋已深。不见文君仍卖酒，但看司马独弹琴。

千金曾作当年赋，一曲犹存此日心。月落乌啼天欲曙，教人空忆白头吟。
舟次魏村阻风
吕颐浩（唐代）

扁舟深入水云乡，浩渺浑疑带远江。蓼岸阻风还度日，夕阳依约照篷窗。
十三日南湖之集宾主六人谨成诗十韵拜呈
孔平仲（宋代）

律管秋灰动，铢衣暑服轻。居官半舜牧，环坐列周卿。

揽辔湖边集，谈经席上倾。逸交希李白，奇策拟陈平。

博奕休言戏，韬钤且议兵。续笺诗义白，重演卦爻成。

午日停龙驭，西风驻鹢程。弓钧寒力壮，天暮霁华明。

绿野接乡遂，良辰推甲庚。浴沂人已散，终日梦魂清。
初入东湖谒契如和尚 其二
成鹫（清代）

祖翁旧业未荒芜，赖有西乾古丈夫。白社一灯悬太白，湖光千丈接天湖。

林间趺坐花香满，水际閒行鹤影癯。珍重清光似明月，长留孤棹在菰蒲。
和陈倅宜黄书事
谢逸（宋代）

鄙夫拙生事，日晚儿号冬。白驹穿瓮牖，曲肱起犹慵。

懒惰百无穿，有酒时复中。孰知廊庙具，征骖犯寒风。

行役岂不苦，王事不我容。劳佚虽有命，造物似不公。

仰羡冲天鹤，孤飞邈难从。赖有云外山，所至如迎逢。

是中有深意，高怀可默通。何当浮大白，一醉百念空。
寄李简夫宫使五首
苏泂（宋代）

节第茫茫逝水如，髯朱宁复与之俱。
绝怜老子经行地，一笑知心更有无。
水调歌头
赵师侠（宋代）

心景两无著，情物岂能移。超然远览失笑，名利苦纷驰。一品官资荣显，百万金珠豪富，宽自喜家肥，会得个中理，川泳与云飞。

静中乐，闲中趣，自舒迟。心如止水，无风无自更生漪。已是都忘人我，一任吾身醒醉，有酒引连卮。万法无差别，融解即同归。
谒皇妃墓
李焘（宋代）

谁道皇妃去不还，描眉翠黛宛容颜。画图举目应难尽，绝顶晴明正可扳。

缥缈海云天地外，依稀霄汉丈寻间。俯看支派银河绕，万象文成玉笋班。
吴孟勤为文赠黄都科南归并为求诗 其一
杨士奇（明代）

杨氏昔来光德里，黄端今去武昌城。柳州邂逅禾川遇，并有文章托姓名。
虞美人·江乡对景
赵长卿（宋代）

雨声破晓催行桨。拍拍溪流长。绿杨绕岸水痕斜。恰似画桥西绿、那人家。
人家楼阁临江渚。应是停歌舞。珠帘整日不闲钩。目断征帆、犹未识归舟。
寄博山首座雪大师
释道丘（明代）

夺得吾师肘后符，宗门牢落赖匡扶。镆铘横按非誇手，宝镜高悬正是渠。

聚散缘繇谁变异，往来何假雁传书。玄沙白纸三缄密，千里同风井觑驴。
米元章临颜真卿放生池帖赞
岳珂（宋代）

楷正而端方，维颜之长。
轩昂而自善，维米之体。
多嗜而博爱，故自有其态。
略迹而取神，故不没其真。
是曰唐放生之碑。作者书之，
自者摹之。江阴之王，
畀我储之。五御既调，
又日驱之。於虖后生，
谁自如之。
次樊晋山长贽见韵二首
陆文圭（元代）

闭户柴车久不巾，但思言行谟书绅。
可耿率庀山中友，不是度娄阁上人。
作赋也应曾感旧，为师那取望知新。
老饕谁献先生寿，自酌蒲桃过后轮。
即事
徐集孙（宋代）

无端梅潦肆鸣渠，官舍萧条似僦居。
把酒厌谈天下事，挑灯频读故人书。
吏抄诗懒多讹字，僮治餐迟少嫩蔬。
浊世炎蒸方郁郁，庭前新草不令除。
次韵择之进贤道中漫成五首 其三
朱熹（宋代）

夜宿林冈月满川，归期屈指正茫然。也知地脉无赢缩，只把阴晴更问天。
次韵田国博部夫南京见寄二绝
苏轼（宋代）

岁月翩翩下坂轮，归来杏子已生仁。
深红落尽东风恶，柳絮榆钱不当春。
火冷饧稀杏粥稠，青裙缟袂饷田头。
大夫行役家人怨，应羡居乡马少游。
声声慢（木犀）
李弥逊（宋代）

龙涎染就，沈水薰成，分明乱屑琼瑰。一朵才开，人家十里须知。琼儿大则不大，有许多、潇洒清奇。较量尽，诮胜如末利，赛过酴醿。

更被秋光断送，微放些月照，著阵风吹。恼杀多情，猛拚沈醉酬伊。朝朝暮暮守定，尽忙时、也不分离。睡梦里，胆瓶儿、枕畔数枝。
昭君怨·赋松上鸥
杨万里（宋代）

晚饮诚斋，忽有一鸥来泊松上，已而复去，感而赋之。

偶听松梢扑鹿，知是沙鸥来宿。稚子莫喧哗，恐惊他。
俄倾忽然飞去，飞去不知何处？我已乞归休，报沙鸥。
环翠楼为危子绎作
张以宁（明代）

新搆清溪溪上山，天开罨画翠回环。栏横星汉高寒外，坐入烟岚晻霭间。

衣桁暖生云淰淰，琴床清滴雨斑斑。癯儒夙有楼居好，归欲从之结大还。
题李半村晒蓑台
徐照（宋代）

松枝宿雨碎滴下，野鹤巢边多水禽。
不见蓑衣台上晒，来人自起钓鱼心。
西江月 过投金濑怀古
陈维崧（清代）

有女江头击絮，何人道上吹篪。我来吊古怅空祠，旷望几重云水。

覆楚争誇伍相，沼吴又说西施。淮阴往事亦如斯，成败皆由女子。
维扬访旧
汤贻汾（清代）

片帆重到绿杨城，落落晨星感旧盟。厄闰黄杨贫宦境，回甘谏旧故人情。

鬓丝禅榻消春梦，花幔茶樯听玉笙。倒载青骢谁更识，红楼犹记酒狂名。
玉浆泉谣
佚名（隋代）

我有丹阳，山出玉浆。济我民夷，神乌来翔。
题宋氏小赤壁
方岳（宋代）

自有梅花赋，何烦苦觅诗。
鹤能嗔客俗，山亦忌人痴。
岸断流春急，峰高吐月迟。
吾诗不须刻，万一老坡知。
寄申生
王娇红（元代）

云重月难见，风狂雨不成。尺书从寄意，倾泪若为情。
上冯使君山水障子
贯休（唐代）

忆山归未得，画出亦堪怜。崩岸全隳路，荒村半有烟。

笔句冈势转，墨抢烧痕颠。远浦深通海，孤峰冷倚天。

柴棚坐逸士，露茗煮红泉。绣与莲峰竞，威如剑阁牵。

石门关麈鹿，气候有神仙。茅屋书窗小，苔阶滴瀑圆。

松根击石朽，桂叶蚀霜鲜。画出欺王墨，擎将献惠连。

新诗宁妄说，旧隐实如然。愿似窗中列，时闻大雅篇。
雍雍者鸿十六章 其十四
黎景义（明代）

詹彼桃源，秋菊凌霜。猗欤母德，爰考有光，尔胤繁昌。

皇考馀庆，岁称霞觞，万寿无疆。
诗偈 其八十六
庞蕴（唐代）

愚人打瓮破，求人望锢护。恶法得钱财，布施拟补处。

物色不相当，此事无烦做。纵然有少福，那得地狱去。

罪福当头行，何时相值遇。自本犹折却，安得有利路。
王昭君
刘敞（宋代）

婵娟巫峡女，秀色倾阳台。昔为一片云，飞入汉宫来。

明镜徒自一，幽兰谁为媒。丹青固难恃，远嫁委尘埃。

十步一反顾，百步一徘徊。出门如万里，泪下成霰摧。

左右相娱乐，丝竹声正哀。岂不强言笑，郁郁不可开。

黄河入东海，还从天上回。嗟尔独抱恨，一往掷蒿莱。
南歌子
李祁（宋代）

袅袅秋风起，萧萧败叶声。岳阳楼上听哀筝。楼下凄凉江月、为谁明。

雾雨沈云梦，烟波渺洞庭。可怜无处问湘灵。只有无情江水、绕孤城。
送何茂才游太学
卢龙云（明代）

握手秋江送画船，为君初赋远游篇。三朝故事青箱习，千里轻蹄赤汗鲜。

翡翠明珠方贡越，黄金白璧重游燕。京华到日思何逊，谁遣梅花笛里传。
次韵郡僚樱桃之什
强至（宋代）

人说樱桃美，谁知味特殊。
颗匀圆更好，色丽赏还须。
树树红攒圆，年年价满都。
畏风应早摘，宜日称晨敷。
血滴春鹃泪，胎含火齐珠。
透肌胜琥珀，爽口剧醍醐。
怒目睛全赤，妆唇点误粗。
爱擎宜翠笼，登进合银盂。
秀实期先荐，流莺莫漫图。
园林千百品，甘处后尘无。
一翦梅·恨入椒觞暖未拈
佚名（宋代）

恨入椒觞暖未拈。春葱微蘸，谁是纤纤。别来愁夜不胜长，明日从教一线添。夜久寒深睡未忺。旧愁新恨，占断眉尖。一钩斜月却知人。直到天明，不下疏帘。
拟古十九首 入十七 孟冬寒气至
姚光虞（明代）

时维孟冬夕，天气凄以清。寒飙入高树，霜露浩且盈。

起视夜何入，河漠见参横。蟋蟀入我床，蛩螀草间鸣。

逝节何迅速，感时偏多惊。脉脉步前除，中抱不自明。

良晤何悠悠，胡以慰我情。
秋夜
苏泂（宋代）

一派银河似练横，浅深波浪浸天青。
夜阑忽有风吹动，摇漾南箕北斗星。
训蒙绝句 人心道心三首 其一
朱熹（宋代）

自从载籍流传后，此是论心第一条。剖析精明为训切，如何心学尚寥寥。
书怀寄卢州（一作泸州守）
杜牧（唐代）

谢山南畔州，风物最宜秋。太守悬金印，佳人敞画楼。

凝缸暗醉夕，残月上汀州。可惜当年鬓，朱门不得游。
彦定知县府判池有双莲置酒其上坐客有诗姑三
李弥逊（宋代）

倾国从来少并芳，人间那得两巫阳。
丹青不解传真态，恐是菱花对晚妆。
论交
曾巩（宋代）

德操庞公林下时，入门岂复知客主。
夷吾鲍叔贫贱间，分财亦不辞多取。
相倾顿使形迹空，素定已各肝胆许。
世间未信亦论交，得失秋毫有乖忤。
次韵答幽兰
苏辙（宋代）

幽花耿耿意羞春，纫佩何人香满身。
一寸芳心须自保，长松百尺有为薪。
海上和柴军使清明书事
李中（五代）

清明时节好烟光，英杰高吟兴味长。捧日即应还禁卫，

当春何惜醉朐阳。千山过雨难藏翠，百卉临风不藉香。

却是旅人凄屑甚，夜来魂梦到家乡。
十八坊诗 崇化
王十朋（宋代）

西接卿云里，东连屈宋乡。好风吹峡水，尽作鲁芹香。
题八马图
范浚（宋代）

何年画工搦毛锥，貌此八马姿权奇。青丝络头十二蹄，调柔意态行愉怡。

五马放浪无维羁，或龁或望仍回嘶。一牧牵鞚一牧骑，制度彷佛唐巾衣。

不知此马生何时，昔周穆王远游嬉。驾跨八骏驱东西，高升昆崙蹑瑶池。

骝騄骥义劳飞驰，日走万里无停騑。兴元唐家危累棋，百弮仅脱朱泚围。

黄屋进狩怀光追，八马入谷七马疲。筋挛肉绽行人悲，两者资世皆颠羸。

虚名何有千载垂，空得传记流歌诗。未如此马闲犹夷，牧坰不受鞭筴威。

不踣险远安无危，泉甘草荐足自肥。安用号骏称云骓，嗟哉画意谁能知。
再送汪山人兼寄余督学君房六绝句 其三
胡应麟（明代）

悬圃层城碧海头，何烦徐市说瀛洲。月明天姥三千仞，对挟飞鲸梦里游。
寻瘗鹤铭
李懿曾（清代）

焦山峭摩空，其下则水国。谁知悬崖间，挂此数行墨。

爱鹤成鹤癖，鹤死瘗山侧。鹤本神仙姿，魂魄游八极。

兹铭亦天人，人间讵易得。或云逸少铭，或云贞白刻。

或云顾逋翁，好事竞窥测。我爱竹垞言，心非唐后勒。

万古照寒流，鱼龙不敢蚀。我寻潮落时，藓深半不识。

风涛夜有声，月影松桧黑。
立春内中帖子词 其一 温成皇后阁
王圭（唐代）

御柳依然绿，宫苔取次生。黄鹂深处语，不似旧时声。
乐渔吟
金朋说（宋代）

桃花涧底频垂钓，蓼子滩头稳击舟。
取得鱼来换美酒，清风明月兴悠悠。
李泰发雪中见过有绝句次日会叔问舍和酬三首 其一
程俱（宋代）

一觞相属对江梅，玉麈清谈得重陪。不似稽山寻贺老，越溪空掉酒船回。
喜雨用前韵
黄榦（宋代）

云霓天外起层层，华月相随彻夜横。
费得天公能几力，数州愁苦变歌声。
皇甫岳云溪杂题五首·莲花坞
王维（唐代）

日日采莲去，洲长多暮归。
弄篙莫溅水，畏湿红莲衣。
和郑十三东斋言事二首
李廌（宋代）

春光故故恼人情，新葺茆茨欲醉经。
积雨水衣龙颔滑，晚晴山醉佛螺青。
月边柳色疏疏见，风外梅花细细听。
半夜白云生石枕，润珠蒸湿醉魂醒。
送别史友六首 其六
敖陶孙（宋代）

冶渚饯何彦德，虎溪送陶渊明。诸人卿自卿法，今日吾用吾情。
寿同年史傅霖祖母
冯奕垣（明代）

少年才子似君稀，看柳燕关走马迟。衔命自今迎相去，陈情兼慰报刘私。

香飘桂馥凌萱草，露滴金浆湛玉卮。温国推崇知不远，会看鸾诰下龙池。
元宵词二首
黄彦辉（宋代）

鳌头移得山三岛，月下传来灯万枝。
香陌马嘶红萼锦，翠楼人倚绿杨眉。
渔樵耕牧词有序 其四
邓云霄（明代）

驱牛出东野，新草绿于罗。短笛叫长川，同伴扬清歌。

游牝得其时，黄犊看渐多。不知南山下，白石近如何。
书怀四首
胡宏（宋代）

含笑花开洲上，忘忧草发台边。
底事当忧莫忘，忘时便是无天。
族祖按察公署中泠然亭小饮 其一
秦松龄（清代）

暂作南州客，招携在绿池。乡心钟度晚，官阁雨来迟。

静理风尘得，孤怀骨肉知。浓阴终日语，却似在家时。
大旒垂玉
罗伦（明代）

一派银河夜不收，碧山无碍此天流。紫云芳草春无际，却界长天一色秋。
句 其一
陆佃（宋代）

辂从元朔朝时破，花是高秋宴后萎。
送向综国傅通判桂州
范仲淹（宋代）

通籍三公后，监州五岭深。
欲知明主意，将慰远人心。
岁计多藏药，舟行不废琴。
归书清白最，宁问橐中金。
五月一日薄暮至三水倚樯攲枕
曾丰（宋代）

皓月三江口，青蘋四岸边。风头横立海，水面上浮天。

阴气犹能杂，阳威不敢燃。夏行秋月令，造物相吾眠。
大堤曲
李贺（唐代）

妾家住横塘，红纱满桂香。
青云教绾头上髻，明月与作耳边珰。
莲风起，江畔春；大堤上，留北人。
郎食鲤鱼尾，妾食猩猩唇。
莫指襄阳道，绿浦归帆少。
今日菖蒲花，明朝枫树老。
陈希仲赠山茶
王十朋（宋代）

都胜名花入小园，群芳无复敢争妍。童童翠盖藏春色，艳艳繁灯照雪天。

青蕊似开吾辈眼，高标不染俗流钱。此花端有岁寒意，好赋甘棠蔽芾篇。
过东昌值风雨
杨旦（明代）

青帝权旁落，春深尚北风。香飘帘影外，梦破雨声中。

陇麦初抽绿，园花未放红。乘流方鼓枻，俯仰思无穷。
宫词 其六十七
赵佶（宋代）

朝来和气巳氤氲，碧瓦朱甍照眼新。永昼更添莲漏水，晴曦容与蕊宫春。
王君瑞秘丞同理青社
宋祁（宋代）

诏押平明出未央，便随公府汎牙樯。
即时趋坐多留帻，几夕登楼共踞床。
胜国遗官沉雪雾，从军旧沼认莲房。
翘材宴隙还家早，紫叶丛萱映寿觞。
玉楼春
晏殊（宋代）

东风昨夜回梁苑
日脚依稀添一线
旋开杨柳绿娥眉
暗拆海棠红粉面
无情一去云中雁
有意归来梁上燕
有情无意且休论
莫向酒杯容易散
吴门值钱饮光惠诗赋答
胡会恩（清代）

南国灵光尚巍然，孤云踪迹老龙眠。诗名海内推尊宿，道貌尘中讶散仙。

前代清流端礼石，荒江甲子义熙年。他时若问遗民录，桑海苍凉姓字传。
渔家傲
赵汝茪（宋代）

深意缠绵歌宛转。横波停眼灯前见。最忆来时门半掩。春不暖。梨花落尽成秋苑。叠鼓收声帆影乱。燕飞又趁东风软。目力漫长心力短。消息断。青山一点和烟远。
黄家闸阁浅寄吕梁刘水部天祺
顾清（明代）

吕梁天下险，我行今已三。旱气烁汴泗，上源日以廉。

悬流飞沫不复旧，但见两涯乱石熊虎交巉岩。水衡使者今刘彝，人力到处天工回。

漕纲万艘连夜发，谈笑对客仍尊罍。官居花竹尤清绝，别后梦魂犹髣髴。

北河连夕空系舟，悔不为君三日留。
归舟
卫宗武（宋代）

回艇临塘路，撁夫欣路平。
归鸿千里近，过鸟一身轻。
溪派分头去，山光恋眼明。
松江水云际，屈指不多程。
如梦令
吴潜（宋代）

江上绿杨芳草，想见故园春好。一树海棠花，昨夜梦魂飞绕。惊晓。惊晓。窗外一声啼鸟。
二十五日次韵昌甫别后所寄 其二
韩淲（宋代）

山净泉甘草树香，书楹茶具酒壶觞。故家南渡衣冠少，前辈中原文献长。

朝野从先终较别，衰荣到底未须忙。高风且作闲言会，时寄连篇复断章。
安乐窝中好打乖吟
邵雍（宋代）

安乐窝中好打乖，打乖年纪合挨排。
重寒盛暑多闭户，轻暖初凉时出街。
风月煎催亲笔砚，莺花引惹傍樽罍。
问君何故能如此，祗被才能养不才。
览古感时偶成十古律 其七
王世贞（明代）

冬寒衣一称，朝饥酒再巡。老叨儿女惠，粗足渔樵身。

幼安恬遁野，子鱼惭要津。苟无青云望，何必登故人。
杏花天·老来驹隙駸駸度
陆游（宋代）

老来驹隙駸駸度。筭只合、狂歌醉舞。金杯到手君休诉。看著春光又暮。谁为倩、柳条系住。且莫遣、城笳催去。残红转眼无寻处。尽属蜂房燕户。
蓦山溪·猿捉整
王哲（金朝）

猿捉整，是修真格。各得其门，长闲，便归阳陌。年光景，悟此得清闲，兆有，中仙，下贫人忆。蒙书诲，日频搜索。意上来闻，边声，怎生掩间，前朦事，别是一家风，尸没，和松，敢溪山蓦。
答刘原父贺
司马光（宋代）

东郭先生履半穿，禦冬深愧主人贤。应怜道上雪欲积，意使炉人灰复然。

曲糵暗添寒酒力，图书共免湿薪烟。茅斋斗似饶光彩，客至何忧腊后天。
水龙吟 为王少傅寿
张野（元代）

画堂佳气葱葱，玉梅迎腊香初度。人生可庆，官居极品，年登上寿。一代风流，三公仪范，四朝耆旧。算世间除却，东山谢傅，问谁是，调元手。眉宇阴功何厚。看富贵荣华长久。金章照眼，彩衣戏舞，桂枝联秀。尚父规模，武公勋业，亨衢尽有。愿年年剩把，普天霖雨，酿长生酒。
元祐甲戌二月省试夜分论经理诗
吕颐浩（唐代）

睿圣崇儒治，严宸夜已分。讲论经理切，紬绎帝心勤。

铜鼓三更漏，牙签六艺文。游心通二典，刻意究三坟。

玉殿澄寒月，枫庭蔼庆云。迩英如厕迹，所学献吾君。
偈颂一百五十首
释心月（宋代）

禅禅万万千，眉插鬓，
耳垂肩。千花影里，
百草头颠。或时虚空里钉橛，
或时旱地上生莲，引得寒山子笑掀天。
吟得新诗一两联，足成三百篇。
伤胡少汲兵败
张表臣（宋代）

还将他年重，作师此日难。伤心闵东道，白首戴南冠。
次韵义夫同年见寄二首 其一
王庭圭（宋代）

青袍犹带御炉烟，坐觉江湖岁月迁。忆在九霄联雁塔，恍如三尺铸龙泉。

荐书飞鹗闻天上，綵笔题诗落眼前。白发郎官才力健，知公家世似韦贤。
拟古诗七十首 其五 支道人遁赞佛
盛时泰（明代）

震旦值熙阳，首夏时清和。缅怀鹫岭地，兹夕降奢摩。

明星一悟法，慈悲周九阿。撚花陟宝座，花影何婀娜。

阿难笑传意，外道生障魔。岂期一茎草，可为千丈柯。

历劫已无数，未来今已过。嗟予禀夙愆，幸得渡慈波。

巍巍鸡足山，众宝何嵯峨。一自法鼓息，昏夜徒吹螺。

禅解既已鲜，支离何众多。空有澄观理，不聆帝子歌。

遂使阎屠人，终日疲婆娑。真性了无取，千载如一俄。

颠倒识浪中，仡仡复蹉蹉。哀哉此众生，忍闻修多罗。

渡海必以筏，无筏难涉河。渡竟还自渡，由旬与刹那。

寄言后世士，讽诵无怠跎。
春晚独游凤林园
司马棫（宋代）

红英乱点绿苔钱，林影扶疏翠可怜。飞蝶惹残花上露，戏鱼摇碎水中天。

金羁不见寻芳马，兰棹空停载酒船。送尽春归人未老，莺啼花发又明年。
戏赠诸友
黄庭坚（宋代）

驽骀无长涂，一月始千里。
骅骝嘶清风，只在一日耳。
诗酒废书史，诸友勿自疑。
甯为驽骀懒，当效骅骝嘶。
疏水必有源，析薪必有理。
不须明小辨，所贵论大体。
生死命有制，富贵天取裁。
傥能领真意，何有於我哉。
讨论销白日，圣知在黄卷。
自此宜数来，作诗情缱绻。
减字木兰花
李之仪（宋代）

都不醒。鸟倦云飞。两得无心总是归。古人逝矣。旧日南窗何处是。莫负青春。即是升平寄傲人。

莫非魔境。强向中间谈独醒。一叶才飞。便觉年华太半归。

醉云可矣。认著依前还不是。虚过今春。有愧斜川得意人。
探后园桃花二首 其二
韦骧（宋代）

藉草开樽往兴深，摇花落盏十分斟。当时已有今年约，肯放花残负赏心。
袁同史丈令赋所欲醉皓堂诗以为后日数椽张
敖陶孙（宋代）

黄云护灵芝，丈人非独醉。
萧然四鹤发，海鸟眩觞味。
古来闭关人，学道用其意。
滈池未返璧，政欠颓然睡。
仙苗足风露，中有熏心历。
支颐得一笑，刘郎已为帝。
乾坤重汤涤，奈何前星坠。
昂藏君家老，招唤作许事。
当筵就羽翼，颜色变韶穉。
出山云怡怡，还山云洩洩。
追思千载上，把酒足自慰。
君堂定果耳，或者楼阁气。
是间堪底用，万瓮盛醴齐。
阿戎气如虎，神手了一世。
政宜日无何，雪伫展鹄翅。
高吟紫芝曲，四老恐欻至。
蔬饭
张镃（宋代）

夜虹照饭光如玉，春瓯饤莫菜肥於肉。
周郎赤米太寒酸，潘令紫姜徒记录。
饥创寒罢忘贪欲，气定徐行手摩腹。
更能运任着衣裳，听尔计高三十六。
雪后
李伯玉（宋代）

玉环晕月蟠长虹，飞沙卷土号阴风。
黄云羃羃翳晴空，屋头唧唧鸣寒虫。
天符夜下扶桑宫，玄冥震怒鞭鱼龙。
钱垅飞出沧海底，咄嗟如律愁神公。
急{左奭右斗}北斗卷云汉，凌澌卷入天瓢中。
椎璋碎六华，剪出寒珑璁。
翩翩作穗大如手，千奇万巧难形容。
恍如堕我银沙界，清光搞夜寒朣胧。
肝肠作崇耿无寐，试把往事閒追穷。
男儿生须衔枚卷甲臂琱弓，径投虎穴策奇功。
不然羊羔酒帐玻瓈钟，侍儿醉脸潮春红。
谁能蹇驴驼著灞陵东，骨相酸寒秋愁煞侬。
屏山正吐黄虀气，笑倒坐閒亡是公。
寄赵及父
华岳（宋代）

欲邀诗社同莲社，为筑将坛并杏坛。
图得有材皆命世，不随风月报平安。
至归德过故人李宪副子中小饮
王世贞（明代）

握手踟蹰坐未安，旋看河斗畏将阑。主人第进鸬鹚杓，稚子争将苜蓿盘。

天入中原真自好，路逢知己不辞难。休追济上衣裳会，耆旧于今半已残。
赠陈蔼公
陶澄（清代）

往者曾读《边令传》，云是保定陈子作。才雄法赡有根柢，菁定满前气旁魄。

我尝仿佛思其人，千里停云阻河朔。今年得遇恒山阳，斗酒论文慰萧索。

忆余为客西复东，门前车辙无一同。高曾规矩久芜没，后人不识般倕工。

君今著书已逾尺，况复身亲见兵革。一嚬一笑皆有由，岂是寻常老逢掖。

莫言上策不见收，长安少年多彻侯。君才如此合贫贱，且醉醇酒吟清秋。

君不见江河之势原东流。
送罗永年西归
杨万里（宋代）

梅莟香边踏雪来，杏花雨里带春回。明朝解缆还千里，今日看花更一杯。

谁遣文章太惊俗，何缘场屋不遗才。南溪鸥鹭如相问，为报春吟费麝煤。
天马辞二首
张仲素（唐代）

天马初从渥水来，郊歌曾唱得龙媒。

不知玉塞沙中路，苜蓿残花几处开。

躞蹀宛驹齿未齐，摐金喷玉向风嘶。

来时欲尽金河道，猎猎轻风在碧蹄。
宿疏陂驿
王周（宋代）

秋染棠梨叶半红，荆州东望草平空。

谁知孤宦天涯意，微雨萧萧古驿中。
观风楼
杨备（宋代）

观风危堞与云齐，楼下开门画戟西。
鼓角声沉丝管沸，卷簾晴黛远山低。
题陆叔平山水文徵仲以诗识之用文韵 其一
张萱（明代）

天远峰岚净，秋高树色浓。扶藜随独鹤，散步任西东。
雨中
韩淲（宋代）

山林得凉雨，倍觉十分秋。衡门篱落间，木槿上牵牛。

霏微弄空明，炊烟澹飞浮。有酒不肯饮，南冠真楚囚。
夏日书事
沈与求（宋代）

洗竹明新牖，疏泉理废池。破砻炊玉粒，钓鲫鲙银丝。

假寐抛书帙，蠲烦泥酒卮。空馀八角扇，懒惰不能持。
再至阳明别洞和邢太守韵二首 其二
王守仁（明代）

山水平生是课程，一淹尘土遂心生。耦耕亦欲随沮溺，七纵何缘得孔明？

吾道羊肠须蠖屈，浮名蜗角任龙争。好山当面驰车过，莫漫寻山说避名。
欢喜口号
黄彦平（宋代）

愁见淮阴打阵来，白毡玄甲倒如摧。
山东降卒时时说，说道番人怕背嵬。
阻雨
韩淲（宋代）

独坐空堂上，忧来与谁语。出门欲远游，泥雨复艰阻。

不见一人来，那逢会心侣。前除一幽禽，四壁响饥鼠。

无以涤睡昏，春茶尚可煮。
家书后批二十八字（在醴陵，时闻家在登州）
韩偓（唐代）

四序风光总是愁，鬓毛衰飒涕横流。

此书未到心先到，想在孤城海岸头。
浩歌行
赵汝淳（宋代）

堂堂楚汉多蛮触，天下今经几秦鹿。
向非孔壁断遗编，安得西湖芳草绿。
子规自失来时路，却唤青春早归去。
山中划地乱红来，不是东风扶杖处。
浩歌起舞君莫猜，一樽幸遇桃花开。
貂蝉珠履黄金钗，后五百年俱尘埃。
宫袍仙人独不死，日日长江钓江水。
飞鸟走兔且莫忙，看我烟云生碧纸。
九月八日宾旸携酒西斋晚登秀亭次前韵
方回（元代）

楚调悠然抑更扬，四愁平子五噫梁。
身同落叶常无定，□比寒花似较长。
但喜有乡频得醉，不知何药号为狂。
芬香臭腐俱尘土，莫问桑田与海洋。
詹仲信出示卜居诗佳甚作二绝句谢之
陆游（宋代）

年来阻阔动经时，忽见新篇乃尔奇。
安得齐纨翦团扇，为君小草卜居诗？
疏影·梅影
张炎（宋代）

黄昏片月。似碎阴满地，还更清绝。枝北枝南，疑有疑无，几度背灯难折。依稀倩女离魂处，缓步出、前村时节。看夜深、竹外横斜，应妒过云明灭。
窥镜蛾眉淡抹。为容不在貌，独抱孤洁。莫是花光，描取春痕，不怕丽谯吹彻。还惊海上燃犀去，照水底、珊瑚如活。做弄得、酒醒天寒，空对一庭香雪。
寄题张景山大卿园池
蔡襄（宋代）

人仰公才世吏师，更甘归老旧林池。
门阑清似当官处，心力强於少壮时。
物理自冥非寄酒，兵谋犹在却因棋。
濠边风月如招隐，愿拂尘裾从所之。
九月节后希石林公邀游西岩分得须字
陈亮（宋代）

佳色尚未远，登临兴不孤。秋风吹远树，暮色满平芜。

白发题诗懒，黄花汎酒须。幽栖终未果，即此寄欢娱。
夏日纳凉
严维（唐代）

山阴过野客，镜里接仙郎。盥漱临寒水，褰闱入夏堂。

杉松交日影，枕簟上湖光。衮衮承嘉话，清风纳晚凉。
和大参相公
刘过（宋代）

松深烟锁迳，月冷水明楼。
日涨沧溟窄，山阴古木秋。
琴书超物表，气宇识神游。
突兀东南壮，乾坤第一流。
郡斋水阁闲书·衰后
文同（宋代）

衰后常亲药饵，忧来颇忆林泉。
身坐谢庄小阁，心游沈约东田。
荆钗曲
杨维桢（元代）

扶风女，行如有嬖，貌如钟离春。
三十不肯嫁，独识五噫君。
荆钗服终身，井臼操必亲。
举案上食如大宾。
如何会稽守，糟糠告去如市人。
闻杨君谦致政赋此以致健羡十五首 其二
沈周（明代）

春官司署尽能閒，犹道劳形与病关。身在早朝霜马上，青青残梦是吴山。
与李深梁山泊分韵得轻风生浪迟五首 其四
刘跂（宋代）

庄生语逍遥，元子称漫浪。此身如土梗，雕刻不成样。

何心解宾戏，犹欲避官谤。默默难具论，幽愁浩盈望。
偶然
范成大（宋代）

偶然寸木压岑楼，且放渠侬出一头。
鲸漫横江无奈暟，鹏虽运一不如鸠。
躬当自厚人何责，世已相违我莫求。
石火光中争底事，宽颜收拾付东流。
句
程端（明代）

郡城好处四州无，两江回合东南隅。
丁督护歌六首 其五
刘骏（南北朝）

督护初征时，侬亦恶闻许。愿作石尤风，四面断行旅。
蔡秀才求予所作记作诗赠之时蔡移居
陈造（宋代）

古人四壁居，今人犹叹息。
蔡子携百指，亦自无四壁。
分绝槟榔求，未断文字癖。
此行谁知己，所向尽艰食。
予文久自知，不作杯水直。
方君忍饥雷，可语宁此石。
春暮述怀
华岳（宋代）

买春无计托花神，费尽榆钱不计缗。
风絮飞成三径雪，雨犁翻动一园春。
有心报国从招祸，无相封侯漫怨贫。
试问登坛与分社，予何人彼亦何人。
杂诗
李复（宋代）

霜叶下高枝，纷纷拥寒根。
惊风度虚庭，槭槭愁飞翻。
草木虽无知，养本亦足论。
人生感元化，道贵穷性原。
滋口芬羶乱，悦耳声音繁。
众攻日外战，目暗天地昏。
不问昆仑清，但爱长波浑。
神驰正气溃，白日鬼瞰门。
咏槐
许及之（宋代）

槐绿复槐绿，时来人自忙。处阴聊避影，岁月去堂堂。
饮酒杂诗
金楹（清代）

愁思忽而至，揽衣陟冈陵。杳杳即长暮，古松郁青青。

睇彼脊令飞，不觉涕泗零。群弟克恭我，而我乃无兄。

人命异金石，生日空营营。营营匪营利，诗书以家民。

身没业谁传，有女才十龄。白日下荒郊，痛哭还柴荆。

岂无樽中酒，难忘手足情。
严公仲夏枉驾草堂，兼携酒馔（得寒字）
杜甫（唐代）

竹里行厨洗玉盘，花边立马簇金鞍。非关使者征求急，

自识将军礼数宽。百年地辟柴门迥，五月江深草阁寒。

看弄渔舟移白日，老农何有罄交欢。
余处恭少师左相郇公挽辞三首
杨万里（宋代）

上圣临三极，维师正百工。
忠清两杨绾，诚一再温公。
衡狱摧天柱，明堂失栋隆。
初元得名相，不待卦非熊。
上后乐刘先生左史十首用襄阳诗两句行藏坚晚节进退法先民为韵 其十
程公许（宋代）

负米困风尘，腼颜白头亲。叹息执戈苦，走也犹幸民。

依依孔墙梦，拍拍芹水春。安得万里风，驾予往问津。
次韵子瞻南溪微雪
苏辙（宋代）

南溪夜雪晓来霁，有客晨游酒未消。
风泛余花来逐马，光浮断涧不知桥。
山寒冻合行人息，醉熟宾欢舞意嚣。
归骑相将踏瑶玉，嗅林闲认早梅条。
石室庵夜坐
朱真静（宋代）

青灯寒焰弄微明，灯与幽人一样清。
案上黄庭浑嫩看，时闻败叶打窗声。
次韵王节推安道见过云盖二首 其二
释德洪（宋代）

睡起春衫取次披，髻云随从倚栏时。生憎柳底莺声巧，不分花前日影移。

伊昔笑来忧易老，而今思去恨难追。林梢悬挂团团日，无语东风玉箸垂。
亡友留君仪挽词二首 其一
郭祥正（宋代）

信报君仪讣，将如吾道何。交游亡玉树，涕泪泻金波。

三子先凋泯，一身缠病痾。人生谁不死，遗恨独君多。
杂曲歌辞。太平乐
王涯（唐代）

风俗今和厚，君王在穆清。行看采花曲，尽是太阶平。
句
孙升（宋代）

白云每逐晨光出，红鹤长随暮霭还。
冬夜读几案间杂书得六言二十首
刘克庄（宋代）

鬼谷弟子捭阖，东方先生滑稽。
彼哉妾妇道也，上以俳优畜之。
寄王敬美太常时新赴白下任
胡应麟（明代）

一官谁道太常閒，六代名山任意攀。句曲洞前扪峭茜，石头城下弄潺湲。

青天跨凤高台去，白日飞驺大桁还。若问季真狂态尽，风流何客伴酡颜。
舞干羽两阶
石倚（唐代）

干羽能柔远，前阶舞正陈。欲称文德盛，先表乐声新。

肃肃行初文，森森气益振。动容和律吕，变曲静风尘。

化美超千古，恩波及七旬。已知天下服，不独有苗人。
秋风辞送梁生
陶安（明代）

凉飙荡平野，远送宾鸿翔。
萧萧西北来，草木忽变黄。
不惜草木衰，寒入客子裳。
晓窗凋鬓影，夜堂摇烛光。
值此素节宴，令人怀故乡。
援琴赋将归，苦雨菊有芳。
盼望扫积阴，下土见太阳。
明当吹羽翰，高飞戾穹苍。
忽剌木御史还台索诗二绝为别 其二
程钜夫（元代）

耆硕堂堂集柏端，定应问俗及闽山。为言部使无功状，减却吟诗一半间。
酒泉子·芳草长川
冯延巳（五代）

芳草长川，柳映危桥桥下路。归鸿飞，行人去，碧山边。
风微烟淡雨萧然，隔岸马嘶何处？九回肠，双脸泪，夕阳天。
大晟府拟撰释奠十四首 文宣王位酌献用《成安》。
郊庙朝会歌辞（宋代）

大哉圣王，实天生德。作乐以崇，时祀无斁。清酤惟馨，嘉牲孔硕。

荐羞神明，庶几昭格。
题柯山道中
何筹斋（宋代）

扁舟空载断纹琴，横膝谁知太古音。
趁取暮潮归旧隐，豆花篱落正秋深。
湖南曲
张籍（唐代）

潇湘多别离，风起芙蓉洲。江上人已远，夕阳满中流。

鸳鸯东南飞，飞上青山头。
水调歌头 放歌
佟世南（清代）

东海蜃楼起，天半泻黄河。此事茫茫无据，造化究如何。

欲待催烧笔砚，只怕万般愁恨，无处可消磨。且共狗屠饮，起舞影婆娑。

君不见，春来去，落花多。少年易老，问谁有计驻羲和。

叹我壮怀未遂，腰下宝刀难脱，惆怅已蹉跎。不惜唾壶缺，且自发悲歌。
胡贤良进史
薛嵎（宋代）

白首裒遗传，难甘閟一丘。
表成趋阙拜，路左别家愁。
文字归笑趋秘，科哆嗦异杂流。
当年乾坤吏部，何自抱深笑忧。
冬暮
白玉蟾（宋代）

风落松梢雪，山收竹外烟。
清吟凝醉眼，独立耸新肩。
颂古七首
释慧性（宋代）

沩山养子没来由，叉毛人前不识羞。
更把琵琶半遮面，不令人见转风流。
春景
李白（唐代）

门对鹤溪流水，云连雁宕仙家。
谁解幽人幽意，惯看山鸟山花。
僧窗观斯远诸公诗
韩淲（宋代）

春风起春雪，山路寒阴阴。梅花岂不开，立行寻我吟。

同来者谁欤，林泉洁烦襟。摩挲僧窗题，悠悠故人心。
送崔舍人起居
武元衡（唐代）

赤墀同拜紫泥封，驷牡连征侍九重。

惟有白须张司马，不言名利尚相从。
展旗峰
陈岩（宋代）

山形南去疾如驰，高处展开三丈旗。
山下行人争指似，龙蛇影动夕阳时。
和金溎生先生冰井寺诗即用原韵二首 其一
章际治（清代）

久作投簪客，鸿泥忆旧游。补铭镌四字，揽胜历三秋。

眼底烟云逝，囊中珠玉收。续貂愧佳什，雅韵试重搜。
春暮入芜城过真州感赋呈蒋南泠诸公
陈鹤（明代）

两月芜城醉酒尊，逃炎复入海西村。
去年芳草又重绿，旧日故交无半存。
风景只添江郭柳，月华还认旅人门。
逢君且诵别来句，时事到今难尽论。
蒲桥寓舍剧暑
杨万里（宋代）

三岁都城寓远坊，今年一热古无双。
夜来何处山村雨，凉到蒲桥桥北窗。
清源别吴马二生
邵宝（明代）

卫水西风急，将归客去时。愁难禁下拜，苦不会成诗。

三月师应老，诸州盗未夷。慈闱问消息，言喜莫言悲。
秋日曹秋岳先生过饮桐溪草堂别后有作
汪文桂（清代）

谢公屐齿款双扉，点笔翻书对夕晖。径仄秋花迎客座，夜深凉月恋人衣。

惊心蕉鹿追宵梦，款语沧桑坐石矶。晓柝更催归棹发，望中帆影思依依。
瑶台月 自咏
丘处机（宋代）

平生懒堕。只赢得、无忧一枕高卧。蓬头垢面，不管形骸摧挫。任三光、日夜奔驰，放四大、林泉担荷。深溪畔，幽岩左。青山拥，白云锁。灾祸。雷轰电掣，无由近我。日午起行了还坐。把旧习般般打破。清闲处，唯有这些儿个。倦贪心、乐受贫穷，爱恣意、慵兴烟火。粮无贮，丹无货。萧然唱，洒然和。堪可。神仙未了，优游且过。
宴坐
陆游（宋代）

鼓乐弦歌万二千，天魔剩欲破幽禅。
道人袖手心如水，一点纱灯夜悄然。
金丹诗四十八首
张继先（宋代）

神仙妙用阳难窥，学道多因慾道迷。
向此若能明水火。这回方得识东西。
真铅莫把凡铅杂，真妇休将世妇齐。
离坎自交身自泰，恁时方见是夫妻。
和张少监舟中望蒋山
徐铉（宋代）

谿路向还背，前山高复重。纷披红叶树，间断白云峰。

尽日慵移棹，何年醉倚松。自知闲未得，不敢笑周颙.
祈谷乐章。肃和
佚名（唐代）

履艮斯绳，居中体正。龙运垂祉，昭符启圣。

式事严禋，聿怀嘉庆。惟帝永锡，时皇休命。
答许询诗 其二
王羲之（魏晋）

争先非吾事，静照在忘求。
八月十四夜四马路步月随至江岸
郑孝胥（清代）

穷年刻意独何为，吩咐秋风为一吹。自欲登楼托疏放，难从倚市论妍媸。

松江几曲潮皆满，好月连宵睡较迟。可笑希文肠太热，强持酒泪作相思。
公相起犁锄
朱松（宋代）

帝室尊公相，潭潭大府居。从容调鼎铉，奋发自犁锄。

弼亮恢贤业，班联冠广除。艰难同耦日，慷慨辍耕初。

厚币来莘野，幽人出冀墟。渴贤才仄席，何计老田庐。
和小饮
宋祁（宋代）

天帟暮云消，飞觞夜正遥。
洛吟聊拥鼻，陶舞惜回腰。
露晓蝉嘶树，河秋鹊映桥。
客欢殊未几，离恨又霞朝。
寄耿令几父过新堂邑作乃几父旧治之地
黄庭坚（宋代）

呼船凌大河，驱马踏平沙。
道傍开新邑，千户有生涯。
四衢平且直，绿槐阴县衙。
问谁作此邑，耆旧对予嗟。
前日耿令君，迁民出坳窊。
始迁民怀土，异端极纷拿。
既迁人气和，草木茂萌芽。
桃李虽不言，春风满城花。
陵陂青青麦，烟雨润桑麻。
自非耿令君，大泽荒蒹葭。
白头晏起饭，襁褓语呕哑。
自非耿令君，漂转随鱼虾。
岂弟民父母，不专司敛赊。
令君两男儿，有德必世家。
问令今安在，解官驾柴车。
当时舞文吏，白璧强生瑕。
令君袖手去，不忍试虎牙。
人往惜事废，感深知政嘉。
我闻耆旧语，叹息至昏鸦。
定知循吏传，来者不能加。
今为将军客，轩盖湛光华。
幕府省文书，醉归接(上四下离)斜。
怀宝仁者病，偷安道之邪。
勉哉思爱日，赠言同马檛。
题伯时天育骠骑图二首 其二
黄庭坚（宋代）

明窗槃礴万物表，写出人间真乘黄。邂逅今身犹姓李，可非前世江都王。
励儿行后连有南风漫成
陈恭尹（清代）

江边别汝意怦怦，十日南风为送行。风度有楼今在否，计程应到曲江城。
默坐
陆游（宋代）

巧说安能敌拙修，焚香默坐一窗幽。
煌煌炎火常下照，浩浩黄河方逆流。
气住神仙端可学，心虚造物本同游。
绝知此事不相负，荆棘翦除梨栗秋。
秋日塞上杂咏 其二
曹锡宝（清代）

乌桓城下阵云黄，白马关前月似霜。百战雄图余玉垒，累朝形势固金汤。

天晴铁骑排空见，日落龙沙四望长。惟有泺江呜咽水，年年常自绕边墙。
海棠吟
翁咸封（清代）

锦城缬林擅春色，名花一枝香一国。照眼红妆绝代姿，笑风泣雨情无极。

天然艳冶去雕饰，匀粉施朱净如拭。银烛高烧金屋深，护持凭仗东君力。

满院春阴作寒食，游丝穿柳当风织。紫燕衔飞上画梁，纷纷蝶散雕阑北。

惜春底事争相忆，冉冉春光惜不得。香霏阁上卷帘看，杜宇啼残暮云黑。
酬别杜二
严武（唐代）

独逢尧典日，再睹汉官时。
未效风霜劲，空惭雨露私。
夜钟清万风，曙漏拂千旗。
并向殊庭谒，俱承别馆追。
斗城怜旧路，涡水惜归期。
峰树还相伴，江云更对垂。
试回沧海棹，莫妒敬亭诗。
只是书应寄，无忘酒共持。
但令心事在，未肯鬓毛衰。
最怅巴山里，清猿醒梦思。
感兴五首次韵和李希孝四
晁补之（宋代）

不肯埽一室，顾欲天下清。
少日又不羁，颇复乡党轻。
长年始羞悔，耳目尚聪明。
何须更市药，小女故知名。
与崔石师泛舟
释函是（明代）

与子乘桴去，何妨尽日游。江山能友我，渔佃总方舟。

拚醉不须酒，无心亦似秋。他年回首处，风起绿榕洲。
白莲日师北轩
郭祥正（宋代）

家风清白世相传，自小能吟晚好禅。潇洒一轩无长物，荔枝茶品写遗篇。
闻官军南征解围有日喜而遂咏二首 其一
杨基（明代）

两河精骑向襄阳，全蜀材臣出凤翔。天下风云争会合，江东子弟谩抢攘。

人皆厌乱思平世，谁不将归说故乡。我有先茔依古井，十年不奠一壶浆。
春庭八绝句 其一
邵宝（明代）

三年种松五尺彊，松枝盘桓松叶长。岁寒节操久应见，春日开花清更香。
十闰诗 其七 闰中秋
成鹫（清代）

天上同明月，争怜再闰难。山中无历日，虚作九秋看。

木落光初满，霜深影较寒。清辉曾不异，莫惜重盘桓。
次韵申泮宫直宿早秋四首 其四
傅察（宋代）

泮宫深闭绛帷空，摇想佳人照绮栊。闲倚画屏怜永夜，懒摇纨绮引凉风。

直疑令史归天上，犹想阳台入梦中。展转觉来无一事，日摇槐影桂窗东。
贺新郎 管待杨伯昌子谟劝酒
魏了翁（宋代）

独立西风里。渺无尘、明河挂斗，碧天如洗。鳷鹊楼前迎风处，吹堕乘槎星使。

弄札札、机中巧思。织就天孙云锦段，尚轻阴、朱阁留纤翳。

亲为挽，天潢水。

等闲富贵浮云似。须存留、几分清论，护持元气。曾把古今兴亡事，奏向前旒十二。

虽去国、言犹在耳。念我独兮谁与共，谩凝思、一日如三岁。

夜耿耿，不皇寐。
芗林五十咏 其三十六 药栏
杨万里（宋代）

日出花药丽，风生芝朮香。枕中兼肘后，别有不传方。
寄贺方回
某女（宋代）

独倚危阑泪满襟，小园春色懒追寻。深恩纵似丁香结，难展芭蕉一寸心。
趣刘倅圣与建第
刘宰（宋代）

鹪鹩巢枝宽，大鹏溟海窄。不齐物之情，大小贵安宅。

一区扬子云，衡宇陶彭泽。何妨轮鞅稀，所憎廛市迫。

吾宗携家来，寒暑已屡革。寓舍得贾区，开门即广陌。

四邻共壁立，而无藩墙隔。昼通燔炙芬，夜悉笑语哑。

麇至窘宾朋，雨立愧臧获。传闻三径地，经始得长策。

良材蔽川下，贱售非难索。露廪发陈积，香饭流匙白。

群工闯户外，拱手听规画。愿速大厦成，却展抟风翮。
读余玠遗爱碑
何乔新（明代）

北风萧萧战血腥，杀气昼压蚕丛城。将军俯首送降表，况敢仰视撄其兵。

龙图学士奋戈起，只手欲障横流水。冉家兄弟亦英雄，献策鱼山筑高垒。

连云战格控黔中，铁马金戈气势雄。北兵睥睨不敢近，两川再造伊谁功。

青蝇纷飞点白璧，台谏承风竞弹击。指忠为逆逆为忠，志士含冤气填臆。

万里长城忽自摧，蜀中士女空悲哀。敌骑从此蹂吴甸，金阙琼楼起战埃。

招贤亭馆今安在，尚有残碑纪遗爱。欲持杯酒酹忠魂，彷佛云间见麾盖。

君不见，马伏波，蛮兵未破谤已多。又不见，岳武穆，中原未复家已覆。

功名自昔保全难，鸟尽弓藏世共叹。江头废垒苔花紫，千载英雄掩泪看。
南坡口号十八首
郑清之（宋代）

十日南坡两日晴，晴时不放日华明。
春光似妒闲人佔，端的春风饱世情。
挽陈直学二首
王迈（宋代）

领袖乡庠四十年，被书误是到华颠。
玉川大用不及试，东野古心常自鞭。
抱疢二诗知命语，遗骸怀偈小乘禅。
修文地下非公愿，生则当生兜率天。
绣释迦像并十八罗汉赞 第九戍博迦尊者
释德洪（宋代）

此琉璃瓶，中迸五色。是功德聚，善慈根力。僧俗俨然，殊迹同道。

即事之理，一体三宝。
苦乐
姜特立（宋代）

人生苦乐与俱生，不问侯王及庶氓。
万事随缘安乐法，莫求好处一边行。
次韵答赵紫封
汪怡甲（清代）

听琴曾到谢家池，转眼秋光又入诗。蕉色每添新雨后，桂香长送好风时。

喜延月影开帘久，贪对花容握管迟。多少青山排闼入，快招松雪再题辞。
戏作种松
苏轼（宋代）

我昔少年日，种松满东冈。
初移一寸根，琐细如插秧。
二年黄茅下，一一攒麦芒。
三年出蓬艾，满山散牛羊。
不见十余年，想作龙蛇长。
夜风破浪碎，朝露珠玑香。
我欲食其膏，已伐百本桑。
（煮松脂法，用桑柴灰水。
）人事多乖迕，神药竟渺茫。
朅来齐安野，夹路须髯苍。
会开龟蛇窟，不惜斤斧疮。
纵未得茯苓，且当拾流肪。
釜盎百出入，皎然散飞霜。
槁死三彭仇，澡换五谷肠。
青骨凝绿髓，丹田发幽光。
白发何足道，要使双瞳方。
却后五百年，骑鹤还故乡。
重寄潘豳老
贺铸（宋代）

轻舠蓦水帆如弓，一伸臂顷来江东。
聊持美酒致吾子，方事彩衣娱汝翁。
悬榻可容它客坐，闭关正与无月同。
夙兴行乐竟何有，醒醉阴晴皆梦中。
送李季益龙图
黄裳（宋代）

浮游尘世未还元，偶会琳宫两地仙。行止义明尝得己，修持仁静可忘年。

笑谈客去吴无侣，惠爱人来楚有缘。公外诗筒当见寄，为乘佳兴益新编。
呈赵常德四首 其四
赵蕃（宋代）

将身付铨选，乃奉蛮府檄。蛮语初未学，崄绝闻人说。

进前退不可，信有难如棘。所赖使君贤，馀波能普及。
句
周世昌（宋代）

画鼓雷奔天不雨，彩旗云耸地生风。
赠嗣直弟颂十首
黄庭坚（宋代）

正观心地时，丝发亦无有。
却来观世间，冬後数九九。
送邓宁民罢瑕丘簿
葛胜仲（宋代）

火云烧晴空，大暑金石流。行人口生烟，千里无停辀。

胡为趣遵路，僚好挽莫留。自言为升斗，往日辞亲游。

儿嬉膝前欢，三载不可求。所得较所失，轻重真不侔。

于兹满秩归，子职冀稍修。微官亦何乐，触事有庶尤。

米盐聒双耳，簿领昏两眸。畏首复畏尾，人役不得休。

岂无读书暇，顷刻但少偷。幸此案上历，数日获到头。

白云已在眼，喜色津津浮。我亦厌羁官，如苦南冠囚。

羡子有行色，去若登昆丘。更书纵未下，投劾行当谋。
登嵩山十首 启母石
苏辙（宋代）

神夫化黄熊，神母化白石。
婴儿剖还父，涕泣何暇恤。
尔来三千岁，往事谁复识。
惟有少姨存，相望居二室。
登楼有感
黄文雷（宋代）

顾陆风流几夕阳，桑畴麦陇自凄凉。
山从地尽云垂海，水共天凄日射洋。
门卒何年隐吴市，啬夫当日爱桐乡。
蚁封未敢夸荣策，芳草无人且自芳。
览秀亭诗
范仲淹（宋代）

南阳有绝胜，城下百花洲。
谢公创危亭，屹在高城头。
尽览洲中秀，历历销人忧。
作诗刻金石，意垂千载休。
我来亭早坏，何以待英游。
试观荆棘繁，欲步瓦砾稠。
嗟嗟命良工，美材肆尔求。
曰基复曰搆，落成会中秋。
开樽揖明月，席上皆应刘。
敏速迭唱和，醺酣争献酬。
老子素不浅，预兹年少俦。
九日重登临，凉空氛气收。
风来雁声度，云去山色留。
西郊有潭菊，满以金船浮。
雅为郡子寿，外物真悠悠。
过则与春期，春时良更优。
焰焰众卉明，衮衮新泉流。
箫鼓动地喧，罗绮倾城游。
五马不行乐，州人为之羞。
亭焉讵可废，愿此多贤侯。
生朝前一日过隆庆十里得老人书中诗因用尊韵
洪咨夔（宋代）

灯花太喜酒樽空，客路真成印雪鸿。
出寒曲中迷灞滻，筹边图裹认维松，
汗鞮虱胄心犹壮，篷矢桑弧鬓已翁。
东望只知归计是，轻舠苕霅采夫容。
句
赵绛夫（宋代）

取水观为政。
对红香梅
舒岳祥（宋代）

雪里红梅树，尊前白发翁。
莫求颜色似，风致许渠同。
次韵黄玉如大章携先集来访二首
许月卿（宋代）

夜宿槎溪碧草幽，草窗招隐劝巢上。
朝来忽得新诗好，客里俄巢喜气浮。
秋老空山唳清鹤，天寒墅水卧孤舟。
细吟天下黄香句，晓雾轻烟古渡头。
步虚词 其九
赵佶（宋代）

水噀魔宫慑，灯开夜府明。九天风静默，四极气澄清。

啸咏朱陵曲，翱翔白玉京。至诚何以祝，国祚永安荣。
自西津乘泛碧斋归邑小彩
李纲（宋代）

乱山深处翠光浮，山寺归来泛彩舟。十里峰峦凝翠霭，一溪烟彩洒清秋。

渔灯照水明还暗，野桂飘香散不收。只向画中求好景，不知身在画中游。
安乐窝中看雪
邵雍（宋代）

同云漠漠雪霏霏，安乐窝中卧看时。
初讶后园罗玉树，却惊平地璨瑶池。
未逢寒食棃花谢，不待春风柳絮飞。
酒放半醺帘半卷，此情无使外人知。
陈洮湖取古今梅诗自鲍明远降至今日名腾集中
刘学箕（宋代）

照眼梅花雪作堆，险崖寒谷带春回。
千篇堕我吟边去，万里怀人书未来。
绕树政须搜苦语，攀修那忍负芳杯。
长镵向度锄明月，尽是刘郎手自栽。
和郑斋同年落叶诗 其十
周绍昌（清代）

菱枝弱不耐风波，每唱清歌唤奈何。汲井辘轳牵玉虎，生街荆棘没铜驼。

阳春惠泽忘应久，皦日前盟负已多。夜梦钧天张广乐，五云楼阁郁嵯峨。
闻晓
曹勋（宋代）

一枕山城晓梦惊，子规啼破月斜明。只应知我倦游苦，故作不如归去声。
蝶恋花·海燕双来归画栋
欧阳修（宋代）

海燕双来归画栋。帘影无风，花影频移动。半醉腾腾春睡重。绿影堆枕香云拥。
翠被双盘金缕凤。忆得前春，有个人人共。花里黄莺时一弄。日斜惊起相思梦。
贺高中书兼崇政殿说书三首 其一
岳珂（宋代）

谹议通三府，高名动四聪。凤池仍旧渥，虎观册新功。

昼日槐方翠，秋风枣已红。直须先抗议，莫待入云中。
题舒蓼瞻啸圃独吟图二首
吴潜（宋代）

江口寒潮自至，山间明月谁招。
自可归来坐啸，何须世上折腰。
题钟路分见一轩二首
吴芾（宋代）

名利场中车马尘，区区有愧百年身。
如君未老甘闲退，眼底今方见一人。
同善之仲它无逸共赋雪中香亭
陆文圭（元代）

冷云低压翠禽巢，碎玉玲珑不耐敲。
蜂蝶迟来探芳信，暖风已逼杏花稍。
寄怀晓沧上杭兼示族人 其一
丘逢甲（清代）

落日琴冈路，秋风练水潮。寄书迟远道，拔剑舞中宵。

当世自饥溺，此行何寂寥！阳明碑下过，大树影萧萧。
高宗皇帝挽词五首
陈居仁（宋代）

圣略如天大，仁心亘古无。
神兵胜淝水，鸣剑罢伊吾。
宵旰逾三纪，歌谣遍八区。
耆庞听遗诰，号绝更嗟呼。
怨歌行
曹邺（唐代）

丈夫好弓剑，行坐说金吾。喜闻有行役，结束不待车。

官田赠倡有，留妾侍舅姑。舅姑皆已死，庭花半是芜。

中妹寻适人，生女亦嫁夫。何曾寄消息，他处却有书。

严风厉中野，女子心易孤。贫贱又相负，封侯意何如。
定风波·红梅
苏轼（宋代）

好睡慵开莫厌迟。自怜冰脸不时宜。偶作小红桃杏色，闲雅，尚馀孤瘦雪霜姿。
休把闲心随物态，何事，酒生微晕沁瑶肌。诗老不知梅格在，吟咏，更看绿叶与青枝。
赠益府群官
卢照邻（唐代）

一鸟自北燕，飞来向西蜀。单栖剑门上，独舞岷山足。

昂藏多古貌，哀怨有新曲。群凤从之游，问之何所欲。

答言寒乡子，飘飖万馀里。不息恶木枝，不饮盗泉水。

常思稻粱遇，愿栖梧桐树。智者不我邀，愚夫余不顾。

所以成独立，耿耿岁云暮。日夕苦风霜，思归赴洛阳。

羽翮毛衣短，关山道路长。明月流客思，白云迷故乡。

谁能借风便，一举凌苍苍。
题玉隆宫壁
白玉蟾（宋代）

旌阳归去太康年，石灶灰寒古洞前。
笑斩白龙横蓼岸，醉骑黄洞步云天。
金丹玉屑不复得，铁臼石函犹宛然。
四十二口家何在，猿啸西山柏树烟。
梨花
汪炎昶（宋代）

残雪浮光莹晓枝，肯随红紫贰妍姿。
年年寒食风和雨，天遣天花值此时。
谢江潭诸公
王炎（宋代）

相逢一解颐，款曲吐肺腑。
主人爱敬客，童孺亦呼舞。
击鲜倒家爱，花枝照樽俎。
善谑时绝倒，惜饮亦径醉。
十年一会面，此身几寒暑。
不见即相念，临分无可语。
翰墨要陶练，饮食谨调护。
行役今何时，天寒岁将莫。
故乡松梓荒，他乡寓儿女。
岂不念之深，只觉丹心苦。
天机马出塞，人事狙赋芋。
都门桂玉地，久客惮羇旅。
东风染春红，归程涉溪浒。
经过不厌数，弛担更少住。
礼简情乃真，惟宜具鸡黍。
过天竺寺
刘子翚（宋代）

一径联镳去，身疑在画图。
林阴穿欲尽，山霭近还无。
下榻聊盘礴，裁诗屡嗫嚅。
道人留客意，片月出云孤。
寄橙与献臣
刘攽（宋代）

清霜夜漠漠，佳实晓累累。鹄鷇攒修干，金华耀夙曦。

狂酲香处析，痏渴味馀衰。采摘悲凡口，漂零恐后时。

颂声骚客误，锡贡禹书遗。惆怅生南国，烦君品藻词。
陶氏一经堂诗
韩驹（宋代）

古来儒术士，岂为胜籯金。更求紫与青，陋哉徒苦心。

有儿如少翁，但可污儒林。我歌劝学诗，以为邹鲁针。
范宽秋林萧寺图
乾隆（清代）

禅有南宗及北宗，画家笔法与之同。
限于地气因殊风，北之巨擘华原翁。
秋山丛樾凡几重，林凹萧寺隐其中。
流泉如飞虹，是何结撰杰且雄。
故应心醉米南宫，约略境界记所逢，
文殊五台叶斗峰。
玄武秋深湖边漫步和止庐岳丈韵
吴灏（清代）

玄武城头叫暮鸦，茫茫烟柳任风斜。可怜历代争雄地，剩有西风几个蛙。
颂古四十五首 其二十二
释慧远（宋代）

登坛道士羽衣轻，咒力虽穷法转新。拇指破开天地暗，蛇头攧落鬼神惊。
题南禅院壁二首
张耒（宋代）

乞食高僧午未归，秋庭落叶日晖晖。
萧条古寺松阴下，檐铎风中乳鸽飞。
谢吴断事惠茶笋歌一章
王世贞（明代）

雨前茗芽细胜粟，雨后笋萌碧于玉。道人嗜茗以代酒，且复为笋将断肉。

吴郎昔佐郧中阃，拂袖高眠白驹谷。生不恋山阴八月莼，亦不夸江陵千头木。

为余雀舌损数筐，更脯龙鳞逾百束。初开鼻观已芬爽，久苦肠肥荷汤沐。

新诗报汝汝不俗，净洗荒伧酪奴辱。但愿清渭溪头竹信安，紫花濑口茶租熟。

慧山水递更一家，道人湖田没尽饥亦足。
水仙庙鼓吹曲四首
周文璞（宋代）

倚碧栌，款铜铺，
德星在南乌尾逋。两峰隐天，
花深草蕍。钱唐十馀万户，
皆看史君欢娱。虽涉流沙历炎都，
入医无闾不如东吴。
题严子陵钓台二首
陈著（宋代）

才得心安便是通，乘龙非贵钓非穷。
那知碌碌樊鳞者，尽在先生不钓中。
春陪商州裴使君游石娥溪（时欲东归遂有此赠）
李白（唐代）

裴公有仙标，拔俗数千丈。澹荡沧洲云，飘飖紫霞想。

剖竹商洛间，政成心已闲。萧条出世表，冥寂闭玄关。

我来属芳节，解榻时相悦。褰帷对云峰，扬袂指松雪。

暂出东城边，遂游西岩前。横天耸翠壁，喷壑鸣红泉。

寻幽殊未歇，爱此春光发。溪傍饶名花，石上有好月。

命驾归去来，露华生翠苔。淹留惜将晚，复听清猿哀。

清猿断人肠，游子思故乡。明发首东路，此欢焉可忘。
春日偕兄弟侍屏翁游晋原分得外字因集句而成
戴炳（宋代）

既雨晴亦佳，适与赏心会。初日照高林，幽泥化轻壒。

步屧随春照，始觉天宇大。牵怀到空山，逍遥白云外。

青松夹路生，童童状车盖。清川带华薄，阴壑生虚籁。

性达形迹忘，傲然脱冠带。薄暮方来归，月光摇浅濑。
和柳公权登齐云楼
白居易（唐代）

楼外春晴百鸟鸣，楼中春酒美人倾。路旁花日添衣色，

云里天风散珮声。向此高吟谁得意，偶来闲客独多情。

佳时莫起兴亡恨，游乐今逢四海清。
送人宰永泰
方干（唐代）

北人虽泛南流水，称意南行莫恨赊。
道路先经毛竹岭，风烟渐近刺桐花。
舟停渔浦犹为客，县入樵溪似到家。
下马政声王事少，应容闲吏日高衙。
荅咏馨梦中赠别之作适予将移居雪山山脚
李达（明代）

检校林庐数往还，冈峦稍喜好跻攀。高安梁栋怜归燕，多置轩窗不背山。

地僻移居宜倔强，物微感遇未痴顽。作诗梦里询吾意，何处幽栖即此间。
哀哉行 其一
谢榛（明代）

燕京老人鬓若丝，生长富贵无人欺。少年慷慨结豪侠，弯弓气压幽并儿。

自嗟迩来筋力衰，动须僮仆相扶持。忽惊杂虏到门巷，黄金如山难解危。

馀息独存剑锋下，子孙散尽生何为。厩马北驱嘶故主，劲风吹断枯桑枝。

哀哉行，天何知。
荆公墓
范成大（宋代）

本意治功徙木，何心党祸扬尘。
报雠岂教行劫，作俑翻成害仁。
贺梁氏书楼初成
吴芾（宋代）

于门高处许谁同，杰阁新成气象雄。
辉映万家增壮观，峥嵘百尺耸层空。
一天风月登临后，千里溪山指顾中。
此地旧多仙窟宅，对君疑是老仙翁。
大王山
任其昌（清代）

黑水之北山崷崒，阴岑遮回半边日。孤根低蟠地底深，方顶高耸云间出。

暮色入林生黯黪，阳光满野转萧瑟。棱棱白石砺锋铓，惨惨黑纹傅髹桼。

岂有藤萝缀长蔓，更无楂栗垂秋实。鬼神呼雨峰峦重，魍魉啸风崖壑溢。

我行其下畏窅窱，人迹未逢增懔慄。径途在眼又辙迷，隶子攒眉愁路失。

涧水曲注走蛇蚓，峡角束窘罗梏桎。最忧棘茨能破肌，为陷坑阱屡屈膝。

负耒不见收野芋，登梯谁与割崖蜜。扪参历井古所难，履险乘危兹未毕。

仙药旧闻采方壶，天池行且窥太乙。滈沣鄠杜不汝容，寂寂孤云闭石室。
庭柳
姚系（唐代）

袅袅柳杨枝，当轩杂珮垂。交阴总共密，分条各自宜。

因依似永久，揽结更伤离。爱此阳春色，秋风莫遽吹。
卜算子·不是爱风尘
严蕊（宋代）

不是爱风尘，似被前缘误。花落花开自有时，总赖东君主。
去也终须去，住也如何住！若得山花插满头，莫问奴归处。
行圃
杨万里（宋代）

薤本新痕割复齐，豆苗初叶合仍离。
鷽声政好还飞去，不为诗人更许时。
子夜歌十八首 其十
晁采（唐代）

绣房拟会郎，四窗日离离。手自施屏障，恐有女伴窥。
咏怀 其一
吕法曾（清代）

南山有文豹，霖雨不下来。天马体容与，而终不自谋。

女贞慕松体，乃与岁寒期。高楼齐浮云，上有女伤悲。

过时讵不字，淇梁非所宜。
寄友
陈深（宋代）

山中太玉子，比日复何如。自恨数年别，无因一寄书。

江湖惊老大，日月暗销除。会晤无期在，凭诗问起居。
送项季约赴成都钤干呈洪倅
戴栩（宋代）

辟奏来从旧所知，蜀天万里去嫌迟。
青油幕建元寮贵，锦领首参小校随。
千古泪痕诸葛事，十分行色杜家诗。
益州别驾如相问，为说思君草檄时。
送入我门来 丙辰除夕雪用草堂原韵柬里中数子
陈维崧（清代）

爆竹驱傩，缚船送鬼，饥肠鸣斗春雷。榾柮炉红，荆布漫相偎。

一年陈事腾腾去，被玉兔金蟆晓夜催。山城内，多少钗幡翠剪，楼幔红开。

况是六花披拂，阻隔狂朋俊侣，吟笑谁偕。愁谱淋铃，弦促柱全摧。

情悰悽比商船妇，又略似飘零曹善才。幸东皇解送，梅魂雪魄，入我门来。
禅人并化主写真求赞
释正觉（宋代）

岁寒之姿，衰发丝丝；明白之传，
湛存绵绵。秋空霁而天连水远，
夜色冷而河横斗旋。平买平卖兮将高就下，
中规中矩兮随方逐圆。
玉梁道中杂咏
罗与之（宋代）

泠泠涧底泉，破碎山根翠。
似欲留佳客，曲折二十四。
我行无定止，蜡屐信所诣。
偶来倏舍去，乘兴聊复尔。
大沽舟中闻友人谈都下近事 其一
沈瑜庆（清代）

事亦有至难，百为无一可。千钧系一发，狂澜欲转柁。

濯濯少年锐，侧眼自颐朵。出门占同人，立谈侈负荷。

江湖望南斗，中夜重起坐。之子亦可念，世路殊测叵。

痴儿已见几，谓迟恐不果。我倦答痴儿，月固不胜火。
游盘山中盘寺寻普化禅师塔
释今无（明代）

未到中盘寺，钟声先已闻。松低青覆雪，山阔午凝云。

塔影双峰合，寒流几处分。驴鸣犹彷佛，垒垒见高坟。
鹧鸪天（寿熊尚友）
熊可量（宋代）

清晓南窗笑语喧。今朝生日胜从前。鹤吞沆瀣神逾爽，松饱风霜节更坚。

调气马，殖心田。几曾佞佛与夸仙。戏衫脱了浑无累，快活人间百十年。
老农十首
曾协（宋代）

朝家宽诏年年下，天上秋阳日日明。
租税入官公事了，壤歌递与子孙赓。
次韵徐仲元咏梅二首
王安石（宋代）

溪杏山桃欲占新，高梅放蕊尚娇春。
额黄映日明飞燕，肌粉含风冷太真。
玉笛悲凉吹易散，冰纨生涩画难亲。
争妍喜有君诗在，老我翛然敢效颦。
题沈石田壑舟图
唐寅（明代）

洞庭有奇士，楼室栖云霞；
窗榻类画舫，山水清且嘉。
一萼红 舟过小村，幽景殊胜，因动莼鲈之感
蒋春霖（清代）

小溪湾。引扁舟几曲，风景未荒寒。密筱圈篱，深芦倚岸，斜照人语柴关。

绕村径、桑麻渐了，晚树外、黄叶当花看。罨画人家，光阴似醉，鸡犬皆顽。

此地谁知魏晋，笑估帆来去，空羡桃源。绿剪葵根，红馀稻粒，秋到还忆家山。

乍飞梦、烟波旧隐，又海天、催月角声残。一夜吴江枫冷，老屋霜团。
上元日
刘筠（宋代）

汉典久传祠太乙，竺坟亦说会夫人。
蟾蜍吐耀祥轮满，菡萏凝华宝檠新。
风转相竽来帝乐，香焚夹道杂车尘。
承平多庆群欢洽，益见严宸奉紫旻。
少川兄贫悴甚见属求寓馆未遇好事者聊作诗以寄因以速之
葛胜仲（宋代）

我兄弱龄推了了，手不停披今发缟。人中滞论能立判，笔下陈言皆力扫。

多如鸡蹠叹积学，大似牛腰看属藁。败絮自拥不言寒，书床坐穴那知老。

逆旅无人识马周，除舍何当馆孙宝。水波未合急相过，漱醪聊缓忧心捣。
书绅
白居易（唐代）

仕有职役劳，农有畎亩勤。优哉分司叟，心力无苦辛。

岁晚头又白，自问何欣欣。新酒始开瓮，旧谷犹满囷。

吾尝静自思，往往夜达晨。何以送吾老，何以安吾贫。

岁计莫如谷，饱则不干人。日计莫如醉，醉则兼忘身。

诚知有道理，未敢劝交亲。恐为人所哂，聊自书诸绅。
普说三转语颂出示众 其二
释月涧（宋代）

太华峰头有一物，怪如猛虎踞林丘。抬眸子细认得著，充畟陈年个石头。
苦寒
吕陶（宋代）

朔风屡起声驱雷，浓霜不许晨晖开。天高地远橐籥动，凝然一气从中来。

坤灵至静体坚厚，大罅忽裂如剪裁。河流迅疾猛如箭，一朝水合铺琼瑰。

山川色势尚惨沮，安恨草木遭衰摧。群阴交盛固如此，均被和煦何时哉。

传闻西徼有积雪，平地数尺光皑皑。贼兵夜冻多死者，万众已望穹庐回。
送宋荔裳按察四川
严允肇（清代）

骢马出蓟门，驾言卦岷峨。前驱负弩矢，乘传相经过。

剑门天下负，锦江翻白波。近代厄铜马，西川血成河。

至今劳生聚，人少豺虎多。大夫秉邦宪，兢兢志靡他。

外台持风纪，霜雪变阳和。文翁宽匪弛，武侯严不苛。

蜀道易平地，巴渝起新歌。琴台与卜肆，古迹犹未磨。

追从访杨马，道远将如何？
游大梅山护圣寺
楼钥（宋代）

寒云片日忽吹开，历井扪参得得来。
行尽高山天欲半，不知平地有楼台。